***„Légy hálás, hogy láss”***

2019. szeptember 7-én egy országos találkozót szerveztünk a Kecskeméti Református Egyházközség nyárlőrinci Missziós házában, az Emmaus házban. A magas létszámú érdeklődő miatt – 160 regisztráló – úgy gondoltuk, hogy csak kültéri programról lehet szó. Több hónapon keresztül készültünk erre a találkozóra, próbáltunk tartalmas programokkal kitölteni a napot, arra is gondolva, hogy az ország bármely területéről érkezhetnek résztvevők. Ez az alkalom nem jöhetett volna létre a rengeteg lelkes és aktív szolgáló nélkül, akik nem csak a régión belüli városokból jöttek segíteni a különböző feladatokban.

Már kora reggeltől várták a szolgálók az Országos Nyílt Ultreyára érkező vendégeket, hogy segítsenek a parkolásban és a regisztrációs pulthoz irányítsák őket. Ezen a rendezvényen nem csak azok vehettek részt, akik már voltak Cursillon. Ezért is bíztattunk mindenkit, hogy bármilyen idős gyermekei vannak, bátran jöjjenek. Örömmel tapasztaltuk, hogy a 2 hónapos gyermektől a 82 évesig érkeztek résztvevők.

A regisztrációs pultnál néha kisebb sor keletkezett az egyszerre érkezők miatt, de nagyon hálásak vagyunk, hogy türelemmel és higgadtan kivárta mindenki, hogy aláírhassa a jelenléti ívet és névtáblát kaphasson! A pulttól való távozás után mindenki a büfé felé vehette az irányt – amelyhez maguk a szolgálók is hozzájárultak – és egész nap várta a falatozgatni és kávézni vágyókat. Ez lett a legtöbb személyes beszélgetés színhelye a nap folyamán.

Dicsőítő énekekkel kezdődött a ráhangolódás a nap témájára, ami a „Légy hálás, hogy láss” központi gondolata körül forgott. A délelőtti előadást Végh Miklós szolnoki lelkipásztor tartotta, amelyet - a külterület adta lehetőségből adódóan - felemelt fővel hallgathattuk mindannyian. Segítségünkre voltak az ötletes szemléltető eszközök, hogy jobban megérthessük az építő gondolatokat, amit otthonainkba is tovább vihettünk. Többek között arról szólt az igehirdetés, hogy mi az, amire fókuszálunk, mi az, ami vezérli a gondolatainkat, az Isten iránti hála, hogy van családunk, vannak barátaink, van fedél a fejünk felett; és megelégszünk azzal, amink van és nem arra koncentrálunk, amink nincs. Ha kapunk ajándékot mit nézünk meg először: amit kapunk vagy akitől kapjuk? Hálásak vagyunk-e azért akitől kaptuk az életünket? Tovább tudjuk-e adni azt az önzetlen szeretetet a körülöttünk lévők számára egész nap? Amit a Szentlélek által kaphatunk vagy a reggeli első találkozások után már el is fogy a szeretet belőlünk? Ha az Úr iránt érzett hála vezérel minket, megláthatjuk azt a rengeteg ajándékot és kincset, amit kaptunk Tőle az életünk folyamán!

Még ebéd előtt folytatódott a dicsőítő éneklés, ahol a KEDD 25+ csapata szolgált. Utána két különleges bizonyságtételt hallhattunk, amelyek meggyőztek arról, hogy minden élethelyzetből az Úr próbál építeni bennünket, hogy még odaadóbban szolgálhassuk és példát mutathassunk a többiek számára, mert Krisztus által van remény! Hálásak vagyunk a megindító, egész magyarságunkért szóló imádságban elmondott gondolatokért, a kisebb közösségben elhangzott imákért, a csöndben meghúzódó fohászokért!

180 fő egyszerre nem fért be az Emmaus ház étkezőjébe. Már itt is megbizonyosodott, hogy a probléma megoldás csodásan működik, ha Isten kezébe helyezzük ennek lehetőségét. Mert így mind egyszerre meg tudtunk ebédelni: a szolgálók és a résztvevők egyaránt.

Terveink szerint az étkezés után következett volna a Picebogarak című színdarab előadása, amelyre sok-sok időt odaszánva készültek a 25 évvel ezelőtti kecskeméti „ifisek”. De az Úrnak más terve volt, hiszen az eső miatt a csoportbeszélgetéseket előre hozva helyet cserélt a két program. A csoportbeszélgetés alatt a gyerekek és az ifjak további három csoportban játszottak, beszélgettek és előkészítették a „nagy halat”, hogy így elkészülhessen a közös fénykép. Nagy öröm, hogy ilyen sokan vállaltak szolgálatot ezen a napon! Az eső ezután még jobban rákezdett és kérdésessé vált, hogy hol adhatják elő a darabot vagy elmaradjon? Hirtelen minden résztvevő, segítő kezet nyújtott, mert a terem adta lehetőségek adottak voltak, már csak meg kellett oldani az asztal-pakolást; kérés és kérdés nélkül mindenki asztalt vagy széket ragadott és berendeztük a termet, így mindenki, aki ott volt az Emmaus házban, mind a 180 fő befért az étkező helyiségbe! Hálásak vagyunk érte, hogy most - évekkel később újra - előadták, már a saját gyermekeik előtt is. Ez a fantasztikus előadás nem csak szembesítette a felnőtt közönséget a mindennapi élet problémáival, hanem annyira magával ragadó volt, hogy minden korosztályt lekötött.

A nap méltó zárásaként családos istentiszteletet és úrvacsorát tartott Mihalina László és Mihalináné Lipták Judit mezőtúri lelkész házaspár és Laczay András kecskeméti lelkész. Az igehirdetés alapigéje egy ritkán olvasott igeszakasz volt: Elizeus próféta látásáról, aki Isten erejével másokat is látóvá tudott tenni (1Kir. 6,8-23). Felekezettől függetlenül, - ahogy a Cursillon szokás, - mindenki úrvacsorát vehetett; a családok együtt jöttek az Úr asztalához és a gyermekek jelképesen egy-egy szőlőfürtöt kaptak és mindenkit egy áldással engedtek útnak.

A termek visszarendezése, a nap áldásainak örömmel való felfedezése után mindnyájan megerősödtünk abban, hogy Isten jobban gondoskodik rólunk, mint amit mi csak tervezni is tudnánk. Hálásak vagyunk minden egyes aznap kapott adományért is, hiszen nem csak a költségeket fedezte, hanem annyira eredményes és gyümölcsöző volt, hogy a fennmaradó összeget az Emmaus ház javára adományozhattunk.

Az alkalomról készült képek, az előadásról szóló hangfelvétel és a színdarab is elérhető lesz az Emmaus ház honlapján. Áldott legyen a mi Istenünk az Ő kimondhatatlan ajándékaiért!

A helyi szervezők nevében: Szűcs Júlia presbiter és Kovácsné Dávid Ilona